ปธ.ตลท.ยันไม่มีใครสั่งถอดปลั๊กหุ้น
ประธานตลท.ยันไม่มีใครสั่งถอดปลั๊ก-แทรกแซง หลังระบบซื้อขายมีปัญหาวานนี้ ย้ำระบบไอทีเกิดอุบัติเหตุได้
27 ก.ย. 2554

ประธานตลท.ยันไม่มีใครสั่งถอดปลั๊ก-แทรกแซง หลังระบบซื้อขายมีปัญหาวานนี้ ย้ำระบบไอทีเกิดอุบัติเหตุได้ 



สมพล
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย (ตลท.) เปิดเผยถึงกรณีที่วานนี้ระบบการซื้อขายหยุดชั่วคราวตอนเปิดตลาดหุ้นบ่ายเพียง 5 นาทีว่า ขอยืนยันด้วยเกียรติยศตัวเองเลยว่าไม่มีใครสามารถเข้ามาสั่ง เขามาทุบหุ้น หรือเข้ามาแทรกแซงการทำงานของตลท.ได้เด็ดขาด ตราบใดที่ผมประจำอยู่ที่นี่ 
"โลกนี้ไม่มีอะไรที่สมบูรณ์ 100 เปอร์เซ็นต์ อุบัติเหตุเกิดขึ้นได้ทุกอย่างโดยเฉพาะเรื่องไอที แต่การที่เรามัวยอมรับอุบัติเหตุโดยไม่มีการปรับปรุงสิ่งที่ผิดพลาดนั้นคือสิ่งที่ยอมรับไม่ได้"นายสมพลกล่าว
นายสมพล กล่าวต่อว่า วานนี้ตั้งแต่หุ้นร่วงตั้งแต่เช้าทางทำเนียบรัฐบาลได้มีการสอบถามมาตั้งแต่เวลาเที่ยงวัน แต่ตลท.บอกว่า ตลท.ไม่สามารถชี้แจงได้ช่วงที่ตลาดหุ้นยังเปิดให้มีการซื้อขายได้ ทำให้ต้องแถลงข่าวขึ้นเวลา 13.30 น. ซึ่งเป็นช่วงเวลาที่หุ้นเช้าปิดเวลา 12.30 น. และก่อนที่ตลาดบ่ายจะเปิดในเวลา 14.30 น. 
สำหรับภาวะหุ้นขึ้นวันนี้ ก็เป็นไปในทิศทางและระดับเดียวกับตลาดหุ้นต่างประเทศ ขณะที่พื้นฐานของประเทศไทยก็ไม่ได้มีปัญหาทางทางเศรษฐกิจและการเมือง อีกทั้งบริษัทจดทะเบียนก็มีความเข้มแข็ง และวานนี้ที่นักลงทุนมีแรงเทขายออกมาคงเป็นเพราะอยู่ในช่วงที่นักลงทุนตื่นตระหนกจากแรงเทขายของต่างชาติ